সিলেটের আবাসিক হোটেল অনুরাগের একটি কক্ষ থেকে এক অধ্যাপকের লাশ উদ্ধার করেছে পুলিশ। গতকাল দুপুরে সিলেটের কোতোয়ালি থানা পুলিশ দরোজা ভেঙে ওই অধ্যাপকের লাশ উদ্ধার করে। উদ্ধারকৃত লাশটি হচ্ছে হাকিম ফেরদৌস ওয়াহিদের (৫৫)। তিনি ঢাকা তিব্বিয়া কলেজের অধ্যাপক বলে জানিয়েছে পুলিশ। সিলেটের কোতোয়ালি থানার ওসি তদন্ত রোকেয়া বেগম জানিয়েছেন, হোটেল কর্তৃপক্ষের আবেদনের প্রেক্ষিতে তারা গিয়ে দরোজা ভেঙে লাশ উদ্ধার করেন। সুরতহাল রিপোর্টের পর লাশটি সিলেট ওসমানী মেডিকেল কলেজ হাসপাতালে পাঠানো হয়েছে।ধারণা করা হচ্ছে ওই অধ্যাপক হার্ট অ্যাটাকে মারা গেছেন। হাকিম ফেরদৌস ওয়াহিদ তিব্বিয়া কলেজের অধ্যাপকের পাশাপাশি বাংলাদেশ ইউনানী সমিতির মহাসচিবের দায়িত্ব পালন করে আসছিলেন। তিনি সিলেট তিব্বিয়া কলেজের কোয়ালিফাইড পরীক্ষায় অংশগ্রহণের জন্য শুক্রবার রাত সাড়ে ৮টার দিকে হোটেল অনুরাগে উঠেন। শনিবার সকালে তার কোনো সাড়া-শব্দ না পেয়ে হোটেল কর্তৃপক্ষ পুলিশে খবর দেয়।